Þjóðernisstolt, múgsefjun og fíkniefnaneysla blönduð eitraðri karlmennsku eru á meðal ástæðna þess að ofbeldi er verra vandamál á meðal stuðningsmanna enska landsliðsins en annarra, segir félagsfræðiprófessor. Ástæða sé til að hafa áhyggjur af ofbeldi í tengslum við úrslitaleikinn í evrópumeistarakeppninni í kvöld.
Það er ástæða til að hafa áhyggjur af hegðun stuðningsmanna enska landsliðsins í leiknum í kvöld. Þetta segir félagsfræðiprófessorinn Viðar Halldórsson. Rannsóknir sýni að heimilisofbeldi og annað ofbeldi blossi upp þegar enska landsliðið á leik.
Framganga stuðningsmanna enska liðsins hefur verið gagnrýnd, bæði í leiknum við Þjóðverja og við Dani. Danskir stuðningsmenn sögðu frá þvi eftir leikinn á miðvikudag að enskar bullur hefðu veist að þeim, rifið í hár þeirra og jafnvel skyrpt á börn. Evrópska knattspyrnusambandið hefur kært Englendinga vegna þess að leysigeisla var beint að andliti danska markvarðarins Kaspers Schmeichels rétt fyrir vítaspyrnu sem réði úrslitum leiksins, og eins fyrir að trufla flutning danska þjóðsöngsins og kveikja í flugeldum á áhorfendapöllunum. Viðar Halldórsson, prófessor í félagsfræði við Háskóla Íslands segir hegðun bullanna áhyggjuefni í kvöld.
Já, heldur betur, það er mikil ástæða til að hafa áhyggjur af því sem gerist í kringum þennan leik, og það skiptir þá ekki endilega máli hvort England vinnur eða tapar. Til dæmis sýna rannsóknir að þegar England spilar á stórmótum í fótbolta eykst heimilisofbeldi í kjölfar leikjanna. Ef England tapar er það sérstaklega mikið, en ef England vinnur verður það meira en alla jafna.
Viðar segir að þótt fótboltabullur séu vandamál víða, þá virðist ofbeldi í tengslum við fótboltaleiki vera verra á Englandi en annars staðar, og jafnvel kallað "enska vandamálið."
Vegna þess að hvað sem gerist, hvort sem þeir spila heima eða heiman, þá verður einhver múgstemning sem magnast upp við ákveðnar aðstæður. Og fótboltinn veitir einhvers konar umgjörð sem dregur saman alls konar vandamál og þætti, eins og þjóðarstolt, eins og sjálfsmynd, vímuefnaneyslu, eitraða karlmennsku, alls konar svona hlutir, harka leiksins, að tilheyra einhverjum hópi, dregur þetta saman í einhvers konar suðupott, þegar svona tilfinningar og hugmyndir koma saman, og brjótast út í kringum þennan íþróttakappleik.
Þjóðernisstolt, múgsefjun og fíkniefnaneysla blönduð eitraðri karlmennsku eru á meðal ástæðna þess að ofbeldi er verra vandamál á enskum landsleikjum en annars staðar, segir félagsfræðiprófessor. Ástæða sé til að hafa áhyggjur af ofbeldi í tengslum við úrslitaleikinn í evrópumeistarakeppninni í knattspyrnu í kvöld. 